[pic] | EUROOPAN YHTEISÖJEN KOMISSIO |

Bryssel 13.7.2009

KOM(2009) 345 lopullinen

2009/0092 (ACC)

Ehdotus:

NEUVOSTON PÄÄTÖS,

menettelystä AKT-valtioiden kanssa tehtyjen talouskumppanuussopimusten liitteenä olevissa alkuperäpöytäkirjoissa vahvistetuista alkuperäsäännöistä poikkeamiseksi

PERUSTELUT

Cotonoun sopimuksen[1] liitteen V ja samalla käsitteen "alkuperätuotteet" määrittelystä ja hallinnollisen yhteistyön menetelmistä tehdyn pöytäkirjan N:o 1 voimassaolo päättyi 31 päivänä joulukuuta 2007. Sopimuksen 37 artiklan nojalla komission yksiköt ovat neuvotelleet tarkistetut talouskumppanuussopimukset AKT-valtioiden kanssa. Neuvottelut kattavista talouskumppanuussopimuksista Afrikan AKT-valtioiden kanssa ovat vielä kesken, mutta väliaikaisten talouskumppanuussopimusten allekirjoittaminen aloitettiin vuoden 2008 alussa.

Ehdotetulla päätöksellä yhteisö myöntää komissiolle toimivallan tehdä päätöksiä pyynnöistä poiketa talouskumppanuussopimusten liitteenä olevissa alkuperäpöytäkirjoissa määrätyistä alkuperäsäännöistä. Päätös kumoaa neuvoston päätöksen 2000/399/EY, jota sovellettiin aiemmin Cotonoun sopimuksen yhteydessä.

CARIFORUM-valtioiden ja Euroopan yhteisön talouskumppanuussopimuksen käsitteen "alkuperätuotteet" määrittelystä ja hallinnollisen yhteistyön menetelmistä tehdyn pöytäkirjan N:o 1 39 artiklassa sekä vastaavissa määräyksissä muiden AKT-valtioiden kanssa vielä allekirjoitettavina olevien muiden talouskumppanuussopimusten alkuperäpöytäkirjoissa määrätään menettelystä, jolla myönnetään talouskumppanuussopimuksen sopimuspuolena olevien AKT-valtioiden pyynnöstä poikkeuksia alkuperäsäännöistä. Poikkeuksia koskevat päätökset olisi tehtävä toimivaltaisessa komiteassa, joka perustetaan asianomaisen talouskumppanuussopimuksen osana, 75 työpäivän kuluessa siitä, kun yhteisö on vastaanottanut pyynnön. Sen vuoksi on tarpeen varmistaa, että yhteisön kanta vahvistetaan ennen kuin edellä mainittu määräaika umpeutuu ja että se annetaan ajoissa tiedoksi talouskumppanuussopimuksen allekirjoittaneille AKT-valtioille.

2009/0092 (ACC)

Ehdotus:

NEUVOSTON PÄÄTÖS,

menettelystä AKT-valtioiden kanssa tehtyjen talouskumppanuussopimusten liitteenä olevissa alkuperäpöytäkirjoissa vahvistetuista alkuperäsäännöistä poikkeamiseksi

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen,

sekä katsoo seuraavaa:

(1) Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen[2], jäljempänä 'AKT–EY-kumppanuussopimus', liitteen V ja sopimuksen pöytäkirjojen, muun muassa käsitteen "alkuperätuotteet" määrittelystä ja hallinnollisen yhteistyön menetelmistä tehdyn pöytäkirjan N:o 1, voimassaolo päättyi kyseisen sopimuksen 37 artiklan 1 kohdan mukaisesti 31 päivänä joulukuuta 2007.

(2) Talouskumppanuussopimukset neuvoteltiin AKT–EY-kumppanuussopimuksen 37 artiklan 1 kohdan mukaisesti AKT-valtioiden alueellisten ryhmien kanssa. Näiden talouskumppanuussopimusten allekirjoittaminen on käynnistynyt 1 päivästä tammikuuta 2008.

(3) AKT-valtioiden kanssa tehdyistä talouskumppanuussopimuksista ensimmäisenä allekirjoitetun CARIFORUM-valtioiden ja Euroopan yhteisön talouskumppanuussopimuksen[3], jäljempänä 'CARIFORUM–EY-talouskumppanuussopimus', käsitteen "alkuperätuotteet" määrittelystä ja hallinnollisen yhteistyön menetelmistä tehdyn pöytäkirjan N:o 1, jäljempänä 'alkuperäpöytäkirja', 39 artiklassa määrätään menettelystä, jolla myönnetään talouskumppanuussopimuksen sopimuspuolena olevan AKT-valtion pyynnöstä poikkeuksia alkuperäsäännöistä. Toimivaltaisen komitean olisi hyväksyttävä yhteisön kanta poikkeuksiin. On aiheellista säätää kyseistä komiteaa koskevasta menettelystä siten, että sitä voidaan soveltaa myös AKT-valtioiden kanssa myöhemmin allekirjoitettavien talouskumppanuussopimusten alkuperäpöytäkirjojen vastaaviin määräyksiin.

(4) Alkuperäpöytäkirjan 39 artiklan 8 kohdassa määrätään, että päätös olisi tehtävä mahdollisimman pian ja joka tapauksessa viimeistään 75 työpäivän kuluttua siitä, kun yhteisö on vastaanottanut pyynnön. Jos yhteisö ei ilmoita poikkeuspyynnön esittäneelle AKT-valtioille kantaansa tämän määräajan kuluessa, pyyntö katsotaan hyväksytyksi.

(5) Sen vuoksi on tarpeen ottaa käyttöön menettely sen varmistamiseksi, että yhteisön kanta voidaan vahvistaa ja ilmoittaa talouskumppanuussopimusten sopimuspuolina oleville AKT-valtioille riittävän ajoissa, jotta kutakin asiaa koskeva päätös voidaan varmasti tehdä ennen määräajan umpeutumista.

(6) AKT–EY-kumppanuussopimuksen pöytäkirjassa N:o 1 vahvistetuista alkuperäsäännöistä myönnettäviä poikkeuksia koskevasta menettelystä 16 päivänä kesäkuuta 2000 tehdyssä neuvoston päätöksessä 2000/399/EY[4] säädetään toimivallan siirtämisestä komissiolle, kun hyväksytään yhteisön yhteinen kanta AKT-valtion pyydettyä poikkeusta AKT–EY-kumppanuussopimuksen liitteessä V olevassa pöytäkirjassa N:o 1 vahvistetuista alkuperäsäännöistä.

(7) Samanlaisesta toimivallan siirtämisestä olisi nyt säädettävä talouskumppanuussopimusten alkuperäpöytäkirjoissa vahvistetuista alkuperäsäännöistä myönnettäviä poikkeuksia koskevien pyyntöjen osalta. Yhteisön kannasta tällaisiin pyyntöihin olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY[5] mukaisesti.

(8) Selkeyden vuoksi päätös 2000/399/EY olisi kumottava,

ON PÄÄTTÄNYT SEURAAVAA:

1 artikla

Komissio vahvistaa 2 artiklassa säädettyä menettelyä noudattaen yhteisön kannan niihin AKT-valtioiden esittämiin pyyntöihin, jotka koskevat poikkeuksen myöntämistä talouskumppanuussopimusten alkuperäpöytäkirjoissa vahvistetuista alkuperäsäännöistä.

2 artikla

1. Komissiota avustaa asetuksen (ETY) N:o 2913/92[6] 248 a artiklan 1 kohdalla perustettu tullikoodeksikomitea.

2. Komission edustaja tekee tullikoodeksikomitealle ehdotuksen yhteisön kannasta 25 työpäivän kuluessa siitä, kun yhteisö on vastaanottanut poikkeusta koskevan pyynnön. Tullikoodeksikomitea antaa ehdotuksesta lausunnon määräajassa, jonka puheenjohtaja asettaa asian kiireellisyyden mukaan. Lausunto annetaan perustamissopimuksen 205 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

3. Komissio vahvistaa yhteisön kannan ja toimittaa sen välittömästi asianomaisella talouskumppanuussopimuksella perustetulle toimivaltaiselle komitealle. Jos yhteisön kanta ei kuitenkaan ole tullikoodeksikomitean lausunnon mukainen, komissio toimittaa sen neuvostolle. Siinä tapauksessa komissio lykkää sen toimittamista asianomaisen talouskumppanuussopimuksen osana perustetulle toimivaltaiselle komitealle 25 työpäivällä siitä ajankohdasta, jona komitea äänesti asiasta.

4. Neuvosto voi määräenemmistöllä vahvistaa muunlaisen yhteisön kannan 3 kohdassa säädetyn määräajan kuluessa.

3 artikla

1. Kumotaan päätös 2000/399/EY.

2. Viittauksia kumottuun päätökseen pidetään viittauksina tähän päätökseen.

Tehty Brysselissä

Neuvoston puolesta

Puheenjohtaja [pic][pic][pic]

[1] Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen Cotonoussa 23 päivänä kesäkuuta 2000 allekirjoitettu kumppanuussopimus (EYVL L 317, 15.12.2000, s. 3).

[2] EYVL L 317, 15.12.2000, s. 3 .

[3] EUVL L 289, 30.10.2008, s. 1.

[4] EYVL L 151, 24.6.2000, s. 16.

[5] EYVL L 184, 17.7.1999, s. 23.

[6] EYVL L 302, 19.10.1992, s.1.